14 Μαρτίου 2025

*Κοινή Ανακοίνωση Τύπου του Υπουργείου Εθνικής Οικονομίας και Οικονομικών και της ΑΑΔΕ*

**ΥΠΕΘΟ – ΑΑΔΕ : Απλοποιείται η διαδικασία έκδοσης ψηφιακών δελτίων αποστολής**

Σε βελτιώσεις και απλοποιήσεις της διαδικασίας διαβίβασης ψηφιακών παραστατικών διακίνησης προχωράει το Υπουργείο Εθνικής Οικονομίας και Οικονομικών και η Ανεξάρτητη Αρχή Δημοσίων Εσόδων, ως αποτέλεσμα του συνεχούς διαλόγου και της συνεργασίας με την επιχειρηματική κοινότητα.

Ειδικότερα, με σειρά αποφάσεων του Υφυπουργού Εθνικής Οικονομίας και Οικονομικών, Χρίστου Δήμα και του Διοικητή της ΑΑΔΕ, Γιώργου Πιτσιλή:

1. Για την πρώτη περίοδο εφαρμογής (1/4/2025 και έπειτα), επαναπροσδιορίζονται οι Κωδικοί Αριθμοί Δραστηριότητας (ΚΑΔ) των Επιχειρήσεων που υποχρεούνται στην έκδοση ψηφιακών παραστατικών διακίνησης αγαθών. Για τις επιχειρήσεις αυτές προβλέπεται προαιρετική διαβίβαση δεδομένων στην ψηφιακή πλατφόρμα myDATA, έως και τις 31/3/2025 και υποχρεωτική διαβίβαση από 1/4/2025 και έπειτα.

Υπενθυμίζεται ότι στην πρώτη περίοδο εφαρμογής εντάσσονται οι συναλλαγές των επιχειρήσεων

● με ακαθάριστα έσοδα άνω των 200.000 ευρώ

● ανεξαρτήτως ύψους ακαθαρίστων εσόδων, που δραστηριοποιούνται στους τομείς των ενεργειακών προϊόντων (καύσιμα), φαρμακευτικών προϊόντων και ιατρικών αναλωσίμων καθώς και οικοδομικών υλικών, ως ακολούθως:

| **ΚΑΔ** | **ΠΕΡΙΓΡΑΦΗ ΔΡΑΣΤΗΡΙΟΤΗΤΑΣ** |
| --- | --- |
| 46.46 | Χονδρικό εμπόριο φαρμακευτικών προϊόντων |
| 46.71 | Χονδρικό εμπόριο στερεών, υγρών και αέριων καυσίμων και συναφών προϊόντων |
| 46.73 | Χονδρικό εμπόριο ξυλείας, οικοδομικών υλικών και ειδών υγιεινής |

2. Εξαιρούνται από την υποχρέωση έκδοσης και διαβίβασης ψηφιακού δελτίου αποστολής συγκεκριμένες περιπτώσεις διακίνησης, σε αντιστοιχία με το ισχύον νομοθετικό πλαίσιο (ΠΟΛ. 1003/2014). Συγκεκριμένα, εξαιρούνται:

● η διακίνηση σε περίπτωση μεταφοράς επαγγελματικής εγκατάστασης της οντότητας,

● η διακίνηση παγίων (υπό την προϋπόθεση ότι δεν διακινούνται με σκοπό την πώλησή τους) και η διακίνηση ανταλλακτικών παγίων μεταξύ των εγκαταστάσεων της οντότητας, εφόσον δεν αποτελούν γι’ αυτήν αντικείμενο εμπορίας και προορίζονται αποκλειστικά για την αποκατάσταση βλαβών στις εγκαταστάσεις της,

● η διακίνηση αποθεμάτων εντός της ίδιας εγκατάστασης της οντότητας ή μεταξύ επαγγελματικών εγκαταστάσεων αυτής, **οι οποίες απέχουν έως και δέκα (10) χιλιόμετρα μεταξύ τους,**

● η διακίνηση (α) αυτούσιων λατομικών προϊόντων (άμμου, σκύρου κ.λπ.) από κατασκευαστικές οντότητες, τα οποία παράγονται από τις ίδιες για τα έργα που εκτελούνται από αυτές, (β) μεταλλεύματος, από εργοτάξιο σε εργοτάξιο και από εργοτάξιο σε χώρους αποθήκευσης, επεξεργασίας και εκφόρτωσης, κατά περίπτωση, που ενεργούνται από μεταλλευτικές οντότητες και (γ) πέτρας, χαλικιού, αργιλοπετρώματος και αργιλοχώματος, από οντότητες παραγωγής αδρανών υλικών, ασβέστη και τσιμέντου, από τους χώρους περισυλλογής ή εξόρυξης στους χώρους επεξεργασίας,

● η διανομή πανεπιστημιακών συγγραμμάτων στους φοιτητές που παρακολουθείται ηλεκτρονικά από το πληροφοριακό σύστημα «Εύδοξος»,

● **οι συναλλαγές λιανικής, εφόσον συνοδεύονται από παραστατικό αξίας**, εκτός από τις διακινήσεις μέσω οντότητας παροχής ταχυδρομικών υπηρεσιών και ταχυμεταφορών, καθώς και τις διακινήσεις ενεργειακών προϊόντων (καυσίμων),

● η διακίνηση εφημερίδων και περιοδικών προς τις εταιρείες παροχής ταχυδρομικών υπηρεσιών ή απευθείας προς τους συνδρομητές από τις επιχειρήσεις έκδοσης ή διακίνησης των ειδών αυτών.

3. Τροποποιείται η προθεσμία διαβίβασης των δελτίων ποσοτικής παραλαβής για τον λήπτη αποθεμάτων από την αλλοδαπή, καθώς και κατόπιν διαπίστωσης αποκλίσεων (πλεονάσματα – ελλείμματα) η οποία πλέον αρχίζει από τον χρόνο παραλαβής και όχι από τον χρόνο έναρξης της διακίνησης.

4. Επικαιροποιούνται και εμπλουτίζονται τα πεδία του μορφότυπου της ψηφιακής παρακολούθησης διακίνησης αποθεμάτων.

 5. Προβλέπεται δυνατότητα **ακύρωσης παραστατικών πριν την έναρξη** της διακίνησης.